Uredba Komisije (EGS) št. 1672/85

z dne 19. junija 1985

o določitvi podrobnih pravil glede pomoči za sezonsko pašo ovc, koz in goveda v Grčiji

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 764/85 z dne 12. marca 1985 o uvedbi pomoči za sezonsko pašo ovc, koz in goveda v Grčiji [1] in zlasti člena 2 Uredbe,

ker se za zagotovitev učinkovite in ekonomične pomoči za sezonsko pašo ta lahko dodeli samo, če se upoštevajo nekatere najmanjše zahteve glede števila živali, ki se prevažajo, in razdalja med pašniki; ker ni primerno določiti najkrajše razdalje v primeru pomorskega prevoza, kadar so stroški te vrste prevoza visoki;

ker pomoči za sezonsko pašo ni mogoče natančno nadzorovati brez jasnih dokumentiranih dokazov glede zahtevkov, ki jih predložijo živinorejci, in brez drugih spremljajočih dokumentov;

ker se morajo, da bi Grčija laže dala izjavo o letnih izdatkih, ki jo predloži na podlagi Uredbe Komisije (EGS) št. 1723/72 z dne 26. julija 1972 v zvezi z obračunom Jamstvenega oddelka Evropskega kmetijskega usmerjevalnega in jamstvenega sklada [2], nekateri elementi v teh izjavah pojavljati od začetka izdatkov na ravni nacionalne uprave;

ker so ukrepi, predvideni s to uredbo, v skladu z mnenjem Upravljalnega odbora za ovce in koze ter Upravljalnega odbora za goveje in telečje meso,

SPREJELA NASLEDNJO UREDBO:

Člen 1

1. Pomoč v smislu Uredbe (EGS) št. 764/85 se lahko dodeli samo za prevoz najmanj osmih glav velikih živali ovc, koz in/ali govejih živali. Za glavo velike živali se uporablja opredelitev, ki je določena v členu 7(1) Direktive Sveta 75/268/EGS z dne 28. aprila 1975 o gorskem in hribovskem kmetovanju ter kmetovanju na območjih z omejenimi možnostmi [3].

2. Pri prevozu izključno s tovornjaki in/ali po železnici je najkrajša razdalja, ki se upošteva, 50 kilometrov.

Člen 2

1. Grčija sprejme potrebne ukrepe za zagotavljanje učinkovitega nadzora uporabe pomoči za sezonsko pašo. Nadzor zajema najmanj naslednje spremljajoče dokumente:

- račun ali računi za prevoz, iz katerih je razvidno sredstvo prevoza, število in vrsta živali, ki se prevažajo, razdalja in stroški prevoza,

- dve dokazili, iz katerih je razvidno število živali, ki se prevažajo, eno izda lokalni organ v kraju odhoda, drugo pa lokalni organ v kraju prihoda,

- izjavo živinorejca z natančnimi podatki o številu ovc v njegovih čredah, načinu živinoreje, številu živali, ki se prevažajo, vrsti uporabljenega prevoza, razdalji in krajih odhoda in prihoda.

2. Pomoč za sezonsko pašo se dodeli za eno potovanje z zimskih na poletne pašnike ali obratno. Plača se živinorejcem potem, ko so predložili zahtevek o naslednji preselitvi. Živinorejci, ki se jim med dvema zahtevkoma zmanjša število živali v čredah, izgubijo, kar se tiče prvega zahtevka, pravico do pomoči za prevoz števila živine, za kolikor se je zmanjšalo število živali v čredah.

Pravica do pomoči pa se ne izgubi:

- ko kmet odstopi kmetijo svojemu družinskemu nasledniku do tretjega kolena,

- v primeru višje sile in zlasti v primeru nalezljivih boleznih, ko je potreben prisilni zakol vseh ali dela čred.

3. Spremljajoči dokumenti iz odstavka 1 so sestavni del zahtevka za pomoč.

Člen 3

Obvestilo, ki za vsak "nomos" prikazuje število izplačanih zahtevkov, njihov skupni znesek in zadevno leto, se predloži v izjavah o izdatkih na podlagi Uredbe (EGS) št. 1723/72.

Grčija Komisiji k tem izjavam hkrati priloži podrobnosti o tekočih programiranih izdatkih za prevoz živine s tovornjakom, po železnici in morju.

Člen 4

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. junija 1985

Za Komisijo

Frans Andriessen

Podpredsednik

[1] UL L 86, 27.3.1985, str. 4.

[2] UL L 186, 16.8.1972, str. 1.

[3] UL L 128, 19.5.1975, str. 1.

--------------------------------------------------